SK Úradný vestník Európskej únie C 137/5

Záverečná správa vyšetrovateľa vo veci COMP/38695 – Chlorečnan Sodný

(v súlade s článkami 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. EÚ L 162, 19.6.2001, s. 21)

2009/C 137/05

Z návrhu rozhodnutia v tomto prípade vyplývajú tieto skutočnosti:

Oznámenie námietok a prístup k spisu

Na základe troch žiadostí o zhovievavosť a následného vyšetrovania, Komisia dňa 27. júla 2007 vydala oznámenie námietok (ON) týkajúce sa údajného porušenia článku 81 zmluvy a článku 53 Dohody o EHP týmto stranám:

spoločnosti EKA Chemicals AB („EKA“) a jej hlavnej materskej spoločnosti Akzo Nobel NV; spoločnosti Finnish Chemicals OY („Finnish Chemicals“) a jej hlavnej materskej spoločnosti Erikem Luxembourg SA („Erikem“); Spoločnosti Arkema France SA (predtým Atofina SA, ďalej len „Atofina“) a jej materská spoločnosť Elf Aquitaine SA („Elf Aquitaine“) a spoločnosti Aragonesas Iridustrias y Energia SAU („Aragonesas“) a jej materskej spoločnosti Uralita SA („Uralita“).

Strany získali prístup k spisu prostredníctvom DVD, ktoré im bolo doručené medzi 31. júlom 2007 a 2. augustom 2007. Strany získali prístup k ústnym vyhláseniam spoločnosti EKA Chemicals’ v priestoroch Komisie dňa 2. augusta 2007 (Uralita and Aragonesas); dňa 14. augusta 2007 (Finnish Chemicals) a v dňoch 11.–12. septembra, ako aj v dňoch 19.–20. septembra 2007 (Atofina).

Strany mi neoznámili žiadne pripomienky týkajúce sa prístupu k spisu.

Pôvodne bola adresátom ON priznaná lehota 6 týždňov na poskytnutie písomných pripomienok k ON, a to od dátumu prijatia spisu Komisie vo forme DVD. Na základe ich odôvodnených žiadostí som predĺžila lehotu od dvoch týždňov do jedného mesiaca, pričom som zamietla jednu žiadosť kvôli jej nedostatočnému odôvodneniu. Všetky strany odpovedali v určenom čase.

Ústne vypočutie

Všetky strany konania okrem spoločnosti Aragonesas využili svoje právo byť vypočuté počas ústneho vypočutia, ktoré sa konalo dňa 20. novembra 2007.

Spoločnosť Elf Aquitaine počas vypočutia zdôraznila, že Komisia porušila jej práva na obhajobu obvineniami v ON, ktoré súviseli s kontrolou nad spoločnosťou Atofina, bez toho, aby najskôr vypočula samotnú spoločnosť. Túto sťažnosť som zamietla, pretože podľa článku 27 nariadenia 1/2003 Komisia poskytne podnikom možnosť, aby boli vypočuté „pred prijatím rozhodnutí“. Preto právo byť ústne vypočutý a tiež robiť písomné vyhlásenia úzko súvisí s konkrétnymi tvrdeniami, ktoré sú vyjadrené v oznámení námietok. Toto právo sa neposkytuje vo fáze vyšetrovania pred tým, ako Komisia sformuluje svoje námietky.

Základná vecná otázka, o ktorej sa hovorilo počas vypočutia okrem obdobia porušovania a uplatňovania usmernenia o pokutách z roku 2006, sa týkala zodpovednosti materských spoločností. Každá zo spoločností Erikem Luxembourg, Elf Aquitaine a Uralita namietala proti uplatneniu princípov zodpovednosti materských spoločností a uviedla zásadne odlišné interpretácie judikatúry súdov v porovnaní s tými, ktoré uviedla Komisia.

Návrh konečného rozhodnutia

Podľa môjho názoru sa návrh zaoberá iba námietkami, ku ktorým dostali strany možnosť vyjadriť sa.

Na základe uvedeného konštatujem, že právo na vypočutie všetkých strán bolo v tomto prípade dodržané.